A mozgási szervrendszer sérülései, elváltozásai

Csontrepedés és törés

Nagy erőhatás, hirtelen terhelés csonttörést eredményezhet. Repedésről akkor beszélünk, ha a csont csak részlegesen válik szét.

Törés esetén a csont két (vagy több) részre darabolódik. Ha a sérülés közben a bőr ép marad, a törés zárt, ha pedig a törött csontvég a bőrt átszakítja, nyílt törésről van szó. A nyílt törés azért különösen veszélyes, mert a szabaddá vált csontvelő és csonthártya a környező szövetekkel együtt könnyen megfertőződhet, ami nehezen gyógyul.

A törött csont elmozdulása esetén a törés éles széle újabb sérüléseket okozhat, ezért biztosítani kell a sérült testtáj mozdulatlanságát, sőt, ha szükséges, a testrészt rögzíteni kell a talált helyzetben.

A törés helyreigazítását megkísérelni tilos.

A sérültet orvoshoz kell vinni, vagy – ha nem tud járni – mentőt kell hívni. Nyílt törés esetén, ha a mentő esetleg soká érkezik, a külső sebet óvatosan be kell fedni tiszta kötéssel a fertőzés megelőzése érdekében, de úgy, hogy a tört csontvégek közben ne mozduljanak el.

Csontritkulás

A csontritkulás lényege az, hogy a csontszövet sejt közötti állományában a szilárdságot és a rugalmasságot biztosító anyagok mennyisége csökken, vagyis a csontokból fogynak a kalciumvegyületek és a kötőszöveti rostok. Így a csontok tömörsége, szilárdsága egyre kisebbé válik.

A csontritkulás általában a változás korában levő, 50 év körüli és idősebb nők betegsége. Az ekkortájt jelentkező derékfájdalmak és fáradékonyság esetén orvoshoz kell fordulni. A betegség gyógyszerekkel eredményesen kezelhető, enélkül viszont a fájdalmak állandósulnak és a csontok törékennyé válhatnak.

Bokasüllyedés

A talp normális boltozata biztosítja a testsúly legkedvezőbb eloszlását a lábfejen. Bokasüllyedés, lúdtalp alakul ki, ha a sarokcsonttól a lábujjak felé terjedő boltozat süllyed. A testsúly így a lábfejet a normálisnál hátrébb terheli, ami a láb gyors fáradásához vezet, sőt járás közben fájdalmat okozhat.

A lúdtalp kialakulásának veszélyét növeli, ha a kisgyermeket túl hamar járásra késztetik. Lábboltozata ugyanis még gyenge, így nem bírja el a testsúlyát. Későbbi életkorban a csámpásra taposott vagy a túl szűk cipő, a kevés mozgás, a kemény felszínen járás okozhat lúdtalpat. A bokasüllyedés gyanúja esetén nagyon fontos az ortopédiai szakrendelés felkeresése, és ha szükséges, a gyógykezelés megkezdése, különben az ízületek és csontok véglegesen torzulhatnak, károsodhatnak.